1.Johdanto

Komissio antoi 24. toukokuuta 2017 tiedonannon neuvostolle ja Euroopan parlamentille bruttokansantulon (BKTL) muutosten (EKT 2010) perusteella rahoituskehykseen tehtävästä teknisestä mukautuksesta vuodeksi 2018. Sen jälkeen kun vuosia 2014–2020 koskevan monivuotisen rahoituskehyksen vahvistamisesta annetun asetuksen (EU, Euratom) N:o 1311/2013 muuttamisesta annettu neuvoston asetus (EU, Euratom) 2017/1123 tuli voimaan 14. heinäkuuta 2017 rahoituskehyksen väliarvioinnin/tarkistamisen seurauksena, on avoimuuden vuoksi tarpeen päivittää 24. toukokuuta 2017 annettuun tiedonantoon sisältyviä lukuja, jotka koskevat hätäapuvarausta ja joustovälinettä. Tällä tiedonannolla siis päivitetään ja korvataan 24. toukokuuta 2017 annettu tiedonanto.

Tässä tiedonannossa esitetyt mukautetut luvut ovat suoraan seurausta monivuotisen rahoituskehyksen vahvistamisesta annetun asetuksen, jäljempänä ’rahoituskehysasetus’, muuttamisesta asetuksella (EU, Euratom) 2017/1123. Ne eivät poikkea monivuotisesta rahoituskehyksestä annetun asetuksen 6 artiklan 4 kohdasta, jonka mukaan muita kuin asetuksen 6 artiklan 1 kohdassa tarkoitettuja teknisiä mukautuksia ei tehdä varainhoitovuoden aikana eikä sitä seuraavina vuosina jälkikäteen tehtävinä korjauksina.

Rahoituskehysasetuksessa, sellaisena kuin se on muutettuna 21 päivänä huhtikuuta 2015 annetulla neuvoston asetuksella (EU, Euratom) 2015/623 ja mukautettuna vuotta 2017 koskevalla teknisellä mukautuksella, esitetään 28 jäsenvaltion EU:ta (EU-28) koskeva vuodet 2014–2020 kattava rahoituskehystaulukko vuoden 2011 hintoina (taulukko 1).

Rahoituskehysasetuksen 6 artiklan 1 kohdan mukaan komissio tekee monivuotiseen rahoituskehykseen joka vuosi ennen varainhoitovuoden n + 1 talousarviomenettelyä teknisen mukautuksen Euroopan unionin bruttokansantulon (BKTL) ja hintojen muutosten mukaisesti ja antaa tulokset tiedoksi neuvostolle ja Euroopan parlamentille. Käypinä hintoina ilmaistut menojen enimmäismäärät lasketaan käyttämällä kiinteää 2 prosentin vuosittaista deflaattoria, kuten rahoituskehysasetuksen 6 artiklan 2 kohdassa säädetään. BKTL:n muutosten osalta tämä tiedonanto perustuu tuoreimpiin saatavilla oleviin talousennusteisiin.

Rahoituskehyksen mukauttamisen yhteydessä komissio laskee lisäksi päätöksen 2007/436/EY, Euratom mukaisesti vahvistettuun omien varojen enimmäismäärään nähden jäävän liikkumavaran, rahoituskehysasetuksen 13 artiklassa tarkoitetun ennakoimattomiin menoihin varatun liikkumavaran absoluuttisen määrän, sen 5 artiklassa tarkoitetun maksumäärärahojen kokonaisliikkumavaran ja sen 14 artiklassa tarkoitetun maksusitoumusmäärärahojen kokonaisliikkumavaran.

Vuonna 2014 annettu uusi omia varoja koskeva päätös tuli voimaan 16. lokakuuta 2016, ja sitä sovelletaan takautuvasti vuodesta 2014 lähtien. Koska kyseinen päätös on nyt voimassa, omien varojen enimmäismäärää ja maksusitoumusmäärärahojen enimmäismäärää voidaan mukauttaa Euroopan kansantalouden tilinpitoon 2010 (EKT 2010) perustuvien uusien BKTL-tietojen perusteella. Omien varojen enimmäismäärä on nykyisin 1,20 prosenttia suhteessa BKTL:oon (aikaisemmin 1,23 prosenttia) ja maksusitoumusmäärärahojen enimmäismäärä 1,26 prosenttia suhteessa BKTL:oon (aikaisemmin 1,29 prosenttia).

Tässä tiedonannossa esitetään neuvostolle ja Euroopan parlamentille tulos varainhoitovuotta 2018 koskevista rahoituskehysasetuksen 6 artiklan mukaisista teknisistä mukautuksista EU-28:n osalta.

2.Rahoituskehystaulukon mukauttamismenettely (Liite – taulukot 1 ja 2)

Taulukossa 1 on esitetty rahoituskehysasetuksen liitteen I mukainen EU-28:n monivuotinen rahoituskehys vuoden 2011 hintoina kyseisen asetuksen 5 artiklan mukaisesti mukautettuna.

Taulukossa 2 on esitetty EU-28:n monivuotinen rahoituskehys vuodeksi 2018 mukautettuna (käypinä hintoina). Prosentteina suhteessa BKTL:oon ilmaistu rahoituskehys on päivitetty tuoreimpien saatavilla olevien talousennusteiden (kevät 2017) ja pitkän aikavälin ennusteiden perusteella, ja sitä on mukautettu rahoituskehysasetuksen 5 artiklan mukaisesti.

2.1.Yhteenlaskettu BKTL

Vuotta 2017 koskevan teknisen mukautuksen perustana olivat EKT 95:n mukaiset BKTL-luvut, kun taas tässä tarkasteltavat BKTL-luvut perustuvat EKT 2010:een.

Tuoreimpien saatavilla olevien ennusteiden mukaan EU-28:n vuoden 2018 BKTL on 15 704 241 miljoonaa euroa käypinä hintoina. Rahoituskehysasetuksen 6 artiklan 4 kohdan mukaisesti rahoituskehykseen ei tehdä muita kyseessä olevaa vuotta koskevia teknisiä mukautuksia varainhoitovuoden aikana eikä sitä seuraavina vuosina jälkikäteen tehtävinä korjauksina. Näin ollen EKT 2010:n mukainen tarkistettu BKTL on 13 977 179 miljoonaa euroa vuonna 2014, 14 641 031 miljoonaa euroa vuonna 2015, 14 764 598 miljoonaa euroa vuonna 2016 ja 15 168 167 miljoonaa euroa vuonna 2017. Nämä määrät ovat ohjeellisia. Samasta syystä liitteen rahoituskehystaulukossa omien varojen enimmäismäärää, joka on nykyisin 1,20 prosenttia suhteessa BKTL:oon (EKT 2010), on mukautettu vain vuodesta 2018 eteenpäin. Vuotta 2017 ja sitä edeltäviä vuosia koskevat omien varojen enimmäismäärät ovat 1,23 prosenttia suhteessa EKT 95:n mukaiseen BKTL:oon.

2.2.Monivuotiseen rahoituskehykseen tehtävän vuotta 2018 koskevan teknisen mukautuksen tärkeimmät tulokset

Maksusitoumusmäärärahojen yhteenlaskettu vuoden 2018 enimmäismäärä (159 514 miljoonaa euroa) on 1,02 prosenttia suhteessa BKTL:oon.

Näitä maksusitoumusmäärärahoja vastaavien maksumäärärahojen yhteenlaskettu enimmäismäärä (154 565 miljoonaa euroa) on 0,98 prosenttia suhteessa BKTL:oon. Omien varojen 1,20 prosentin enimmäismäärään nähden jää tuoreimpien talousennusteiden perusteella näin 33 886 miljoonan euron liikkumavara (0,22 prosenttia suhteessa EU-28:n BKTL:oon).

3.Maksumäärärahojen kokonaisliikkumavara

Rahoituskehysasetuksen 5 artiklan mukaan komissio mukauttaa maksumäärärahojen enimmäismäärää ylöspäin vuosien 2015–2020 osalta määrällä, joka vastaa suoritettujen maksujen ja monivuotisen rahoituskehyksen maksumäärärahojen vuoden n – 1 enimmäismäärän välistä eroa. Mahdolliset mukautukset ylöspäin on kompensoitava kokonaisuudessaan maksumäärärahojen vuoden n – 1 enimmäismäärään (vuoden 2011 hintoina) tehtävällä vastaavalla vähennyksellä.